Unieke restaurant gee nuwe lewe aan ou vuurtoringDie Kaap St Blaise vuurtoring in Mosselbaai. (Foto verskaf) Toe Marius en Melanie Kearney vroeg in 2021 in Mosselbaai aangekom het, was die restourasie van die dorp se historiese vuurtoring beslis nie op hul wenslys nie. Hulle het ŉ vroeë aftrede beplan, wou dolfyne in die branders sien baljaar, oesters eet, en sjampanje drink. Maar toe kruis hul pad met die dorp se Kaap Sint Blaise-vuurtoring en nou, twee jaar later, werk hulle sy aan sy en sewe dae van die week in hul eie restaurant in daardie einste vuurtoring. Die vuurtoring is in 1864 gebou en Marius vertel dat hulle ses maande geskrop en getimmer het om die erg vervalle plek leefbaar te kry. Boonop was die Covid-pandemie in volle swang toe hulle met die restourasiewerk begin het. Die terrein behoort aan Transnet en omdat die toring ŉ historiese gebou is mag die struktuur daarvan nie verander word nie. Die klein vertrekke moes dus behoue bly en die buitemure mag slegs wit geverf wees. Die kenmerkende rooi dak moes ook bly, want dis hoe Mosselbaai se vuurtoring deur skepe uitgeken word. Die toring se woonkwartiere wat vir sowat dertig jaar leeg gestaan het, is tydens die restourasie in ŉ smaakvolle twee-slaapkamer-gastehuis omskep. “En nou is dit maande vooruit vol bespreek,” sê Melanie. Sy het hotelbestuur studeer en in die eerste paar maande na die restourasie voltooi is, het sy en Marius al die werk in die restaurant en die gastekamers self gedoen. “Met ons eie hande, tot ons ŉ kelner en ŉ koffie-spesialis as die barista aangestel het.” Marius kom uit ŉ ander bedryf maar is heel tuis tussen die gaste wat hy gelukkig hou. Die meeste verkies om buite op die houtdek te sit vir die asemrowende uitsig wat dit bied. Dit strek na die weste tot by Gourits en ooswaarts verby Heroldsbaai en George. Vir dié wat nog verder wil sien, is daar ŉ toer tot bo in die 15 m-hoë toring. ‘n Lugfoto van Die Punt. Die vuurtoring is in die middel links terwyl Mosselbaai regs agter gesien kan word. (Foto verskaf) Die rotskoppie waarop die vuurtoring sowat 160 jaar gelede gebou is, is 73 m bo seespieël. ŉ Ou plaashek aan die einde van ŉ doodloop-dorpstraat, hoog bo Die Punt, verleen toegang tot die terrein. ŉ Smal tweespoor-slingerpaadjie van sement volg die kontoerlyn tot by ŉ tweede hek en ŉ klein parkeerarea waar Dassies op die los klippe waghou. Verder moet ŉ mens stap, maar dis net meer as honderd meter tot by die ingang van die steeds werkende vuurtoring. Drie vuurtoringwagters het tot dertig jaar gelede in skofte van agt ure in die toring gewerk. Hulle moes die lig aanskakel en aanteken watter bote in en uit die hawe vaar. Deesdae skakel die lig na sononder outomaties aan. Dit het die sterkte van 1 350 000 kerse en kan 25 seemyl ver gesien word. “Daar steek nou wel nie meer kanonlope by die toring se vensters uit nie, maar mense wat in die gastekamers oornag vervul eintlik weer die rol van die vuurtoringwagter van ouds,” vertel Marius. So het hy al op ŉ keer ná middernag ŉ oproep van ŉ benoude gas ontvang wat besef het dat die vuurtoring se lig af is. Die fout kon toe vinnig deur ŉ tegnikus van Transnet herstel word. Die uitsig vanaf die dek ooswaarts verby Heroldsbaai en George. (Foto verskaf) Die Sint Blaise-naam is geskiedkundig. Blaise was ŉ Armeense biskop wat 1 700 jaar gelede geleef het en deur die Christendom tot ŉ heilige vereer is omdat hy mense en diere kon gesond maak. Die fees van Sint Blaise word op 3 Februarie gevier, dieselfde dag wat die legendariese Portugese seevaarder, Bartholomeus Dias, in 1488 vasgemeer het in die baai wat vandag as Mosselbaai bekend staan. Dias was opsoek na vars water en toe hy ŉ fontein vind het hy die baai Aguada de Saō Bras (Sint Blaise) genoem na die plek waar hy water gekry het. Hoewel Dias die eerste Westerling was wat in dié omgewing aan land gestap het, was nomadiese Khoisan groepe toe reeds meer as 200 000 jaar in die gebied. Die grot onder die die vuurtoring was ŉ bewoonde skuiling en in 1888 is artefakte daar uitgegrawe wat sowat 80 000 jaar oud is. Die Kearneys sê hulle voel geëerd om op dié geskiedkundige plek hul restaurant te hê, maar soms is hulle nog verstom oor die sukses van die projek. Hulle Cape St Blaize Lighthouse-restaurant het sy deure in Desember 2021 oopgemaak. Marius sê op die eerste dag is net drie cappuccinos verkoop. Die volgende dag was dit vier en toe raak die belangstelling oorweldigend. “Ons spyskaart is klein, maar die disse is keurig en bekostigbaar want ons wil hê mense moet hier kom sit en, soos ons, ervaar dat dit ŉ spesiale stukkie aarde is. Die plek is geseënd,” sê Marius. Met so ŉ geskiedenis wonder ŉ mens onwillekeurig of Marius en Melanie tydens die restourasie ook ŉ paar spoke teëgekom het. “Hier op die dek kan baie stories daaroor vertel word,” lag hulle.